Нэнси Кэрриган

**Нэнси Энн Кэрриган** (, 1969 оны 10 сарын 13-нд төрсөн) нь Америкийн уран гулгагч, олимпын хошой медальт тамирчин юм.

## Бага нас
Кэрриган Массачусеттс муж улсын Вобөрн хотод Даниэл Кэрриган, Брэнда М. (Шульц) Кэрриган нарын гэр бүлд мэндэлжээ. Тэр 6 настайдаа гулгаж эхэлсэн. 2 ах Майкл, Марк нар нь хоккей тоглодог байсан бөгөөд тэр үед хоккейгоор охид бараг тоглодоггүй байсан тул Нэнси уран гулгалтаар хичээллэх болжээ. Тэрээр 8 настайгаасаа хувийн багшаар хичээл заалгах болж, жилийн дараа анхны медалиа хүртсэн байна.

Тэднийх эгэл жирийн айл байсан тул гагнуурчны ажил эрхэлдэг байсан аав нь түүний спортоор хичээллэх боломжийг хангах гэж заримдаа гурван ажил зэрэг хийн, заримдаа уран гулгалтын хичээлийн нь оронд талбайн мөсийг нь цэвэрлэж өгдөг байлаа.

16 хүртлээ Тереза Мартины удирдлага дор бэлтгэл хийсэн Нэнсиг Дениз Моррисси хэсэг хугацаанд дасгалжуулсан бөгөөд удалгүй Эви, Мэри Скотволд нартай ажиллаж эхэлсэн. Тэд Нэнсиг алдрын замд хөтлөн, зодог тайлах хүртэл нь дасгалжуулсан юм.

1987 онд Кэрриган АНУ-ын АШТ-ийн өсвөрийн ангилалд 4-р байр эзэлж, ирээдүйтэй тамирчин болохоо харуулав. Тэрээр үсрэлтийн ур чадвар сайтай байсан боловч заавал биелүүлэх үзүүлбэртээ тааруу байв. Ирэх жилээс нь насанд хүрэгчидтэй өрсөлдөж эхэлсэн Кэрриган улсынхаа АШТ-д бага багаар байр ахисаар байлаа: 1988 онд 12, 1989 онд 5, 1990 онд 4-р байр эзэлсэн. Гэхдээ заавал биелүүлэх хөтөлбөртөө бага оноо авдаг нь түүний амжилтыг хойш татсаар байсан бөгөөд түүний аз болоход 1990 оны улирлын дараа заавал биелүүлэх хөтөлбөр нь тэмцээн уралдаанаас хасагдсан юм.

## 1991–1993 он
Кэрриган 1991 онд улсынхаа АШТ-д 3-р байр эзэлж, дэлхийн АШТ-д оролцох эрхтэй болов. Тус ДАШТ-д анх удаа эмэгтэйчүүдийн ганцаарчилсан төрлийн бүх медалийг нэг улсын тамирчид эзэлсэн бөгөөд нутаг нэгт Кристи Ямагүчи, Тоня Хардинг нар алт, мөнгөн медаль зүүж, Кэрриган хүрэл медалиар энгэрээ мялаасан билээ.

1992 оны улиралд Кэрриган амжилтаа ахиулан, улсынхаа АШТ-д мөнгө, 1992 оны өвлийн олимпоос (Ямагүчи түрүүлсэн) хүрэл, ДАШТ-ээс мөнгөн медаль зүүлээ. 

Олимпын дараа Ямагүчи зодог тайлж, 1993 онд Кэрриган анх удаа улсынхаа аварга болжээ. ДАШТ-д түрүүлэх магадлал өндөртэй гэгдэж байсан ч Прагад болсон ДАШТ-ий богино үзүүлбэрийн дараах дүнгээр тэргүүлж байсан Кэрриган чөлөөт үзүүлбэрээ маш муу гүйцэтгэж, дөнгөж 5-р байр эзэлсэн байна (Дэлхийн аварга цолыг Оксана Баюл хүртсэн). Чөлөөт үзүүлбэрийнхээ үеэр Кэрриган гурван ч удаа унаж, маш их бухимдсан харагдаж байлаа.

1994 онд Нэнси алдсанаа нөхөхөөр эрчимтэй ажиллаж эхлэв. Олон Улсын Уран Гулгалтын Холбоо сонирхогч тамирчдыг ивээн тэтгэгчтэй байхыг хориглосон хоригоо цуцалсны дараа 1992 оны олимпоос медаль хүртсэний дараа Сэйко, Рийбок, Кэмпбеллс Суп, Эвиан зэрэг олон ивээн тэтгэгчтэй болж, сурталчилгааны ажилд цаг их гаргадаг болоод байсан Нэнси түүнийгээ багасгаж, дасгал сургуулилтдаа анхааран, спортын сэтгэл зүйчтэй хамтран ажиллах болсон.

## 1994 оны олимп
Ийнхүү халдлагаас хэдхэн долоо хоногийн дараа Кэрриган өөрийнхөө тамирчны карьерын хамгийн шилдэг үзүүлбэрээ үзүүлж, 1994 оны Лиллехаммерын олимпоос мөнгөн медаль зүүв. Кэрриган богино үзүүлбэрийн дараах байдлаар тэргүүлж байсан боловч чөлөөт үзүүлбэрийн дараа ялимгүй зөрүүгээр Оксана Баюлын дараа орсон аж. Си-Би-Эс Телевиз уг шийдвэрийг хүйтэн дайны үеийн баруун, зүүний хуваагдлаас улбаатай эд гэж нэрлээд, Германы шүүгч Ян Хоффманн өрөөсгөл шүүлт гаргасан, Кэрриган алтан медаль зүүх боломжтой байсан гэж мэдээлсэн.

Кэрриган болон хүрэл медаль зүүсэн Чен Лу нар зохион байгуулагчдыг Украйны төрийн дуулал хайх хооронд 20 гаруй минут хүлээсэн бөгөөд хэн нэг нь Кэрриганд уг хоцролт Баюл нүүрээ будаж байгаагаас болсон гэж хэлснээр Кэрриган бухимдаж, "Арай ч дээ, тэр гарч ирээд дахиад л уйлна шүү дээ, ямар ялгаа байгаа юм бэ" гэж хэлж байсан нь камерт бичигдэн үлджээ. Си-Би-Эс телевиз түүнийг нь нэвтрүүлснээр, халдлагын дараа бий болоод байсан Кэрриганыг өмөөрөх хандлага эсрэгээрээ эргэсэн билээ.

Кэрриган олимпын хаалтын ёслолд оролцоогүй бөгөөд түүний төлөөлөгч хэлэхдээ, Норвегийн хамгаалалтын ажилтнууд Кэрриганыг аюулгүй байдлын улмаас оролцох хэрэггүй гэж зөвлөсөн гэж хэлсэн боловч тэр нь нотлогдоогүй. Үүний улмаас хэд хэдэн гэрээ, телевизийн нэвтрүүлэгт орох урилга нь цуцлагджээ. Хосууд гурван хүүхэдтэй: Маттью Эрик 1996 оны 12 сард, Брайан 2005 оны 4 сард, Николь Элизабет 2008 оны 5 сард төрсөн. Мөн Жерри Соломоны өмнөх гэрлэлтээс төрсөн Клэйтон хэмээх хүү бий. Тэд өдгөө Массачусеттс муж улсын Линнфилд хотод амьдардаг.

Кэрриганы эцэг нь 2010 оны 1 сарын 24-нд 70 настайдаа нас барсан бөгөөд эх сурвалжуудын баталж байгаагаар ах Маркад нь хүч хэрэглэж байгаад алуулсан. Марк Кэрриган хүний амь санамсаргүй хөнөөсөн хэргээр шийтгэл хүлээжээ.

## Гадны холбоосууд
*Nancy Kerrigan Updates
*Washington Post article on the clubbing
*sptimes.com Harding, Kerrigan are linked forever by skating incident
*The Top 10 Boston Sports Stories
*
* 

## Эшлэл
Ангилал:1969 онд төрсөн
Ангилал:АНУ-ын уран гулгагч
Ангилал:АНУ-ын олимпын мөнгөн медальтан
Ангилал:АНУ-ын олимпын хүрэл медальтан
Ангилал:Америкчууд